Huitfeldt
Huitfeldt, fynsk adelsslægt. Slægtens stamrække begynder med Henrik Nielsen (levede 1429), mens navnet blev antaget ca. 1526. Slægten ejede især fra 1500-t. godser på Fyn, Lolland og Sjælland samt i Skåne og Halland. Samtidig var dens medlemmer fremtrædende som lensmænd, rigsråder, kanslere, fx Arild Huitfeldt, og enkelte var statholdere. Slægten kom til Norge i slutningen af 1500-t., hvor den også ejede godser. Fra 1600-t. virkede medlemmer især som flåde- og hærofficerer, fx kommandør Ivar Huitfeldt, men gik i 1800-t. over til borgerlige erhverv. 
En endnu levende gren antog i 1801 navnet Huitfeldt-Kaas. Slægten lever i Norge og Australien.